CELEX: 32021D2301
Language: sl
Date: 2021-12-21 00:00:00
Title: Izvedbeni sklep Komisije (EU) 2021/2301 z dne 21. decembra 2021 o spremembi Izvedbenega sklepa (EU) 2021/1073 o določitvi tehničnih specifikacij in pravil za izvajanje okvira zaupanja za digitalno COVID potrdilo EU, uvedeno z Uredbo (EU) 2021/953 Evropskega parlamenta in Sveta (Besedilo velja za EGP)

22.12.2021   
               
               
                  SL
               
               
                  Uradni list Evropske unije
               
               
                  L 458/536
               
            
         IZVEDBENI SKLEP KOMISIJE (EU) 2021/2301
         z dne 21. decembra 2021
         o spremembi Izvedbenega sklepa (EU) 2021/1073 o določitvi tehničnih specifikacij in pravil za izvajanje okvira zaupanja za digitalno COVID potrdilo EU, uvedeno z Uredbo (EU) 2021/953 Evropskega parlamenta in Sveta
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/953 Evropskega parlamenta in Sveta o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (1) ter zlasti člena 9(1), točka (c), Uredbe,
         ob upoštevanju naslednjega:
         
                     (1)
                  
                  
                     Uredba (EU) 2021/953 določa digitalno COVID potrdilo EU, ki naj bi se uporabljalo kot dokaz, da je bila oseba cepljena proti COVID-19, da je bil njen rezultat testa negativen ali da je prebolela okužbo, da se imetnikom olajša uveljavljanje pravice do prostega gibanja med pandemijo COVID-19.
                  
               
                     (2)
                  
                  
                     Za delovanje digitalnega COVID potrdila EU po vsej Uniji je Komisija sprejela Izvedbeni sklep Komisije (EU) 2021/1073 (2) o določitvi tehničnih specifikacij in pravil za izpolnjevanje, varno izdajanje in preverjanje digitalnih COVID potrdil EU, zagotavljanje varstva osebnih podatkov, določitev skupne strukture edinstvene identifikacijske oznake potrdila ter izdajo veljavne, varne in interoperabilne črtne kode.
                  
               
                     (3)
                  
                  
                     Komisija je 17. novembra 2021 sprejela Izvedbeni sklep (EU) 2021/2014 (3) o določitvi enotnih pravil za izpolnjevanje potrdil o cepljenju iz člena 3(1), točka (a), Uredbe (EU) 2021/953, izdanih po prejemu poživitvenega odmerka cepiva proti COVID-19.
                  
               
                     (4)
                  
                  
                     Kot je določeno v Delegirani uredbi Komisije (EU) 2021/2288 (4), bi se moralo standardno 270-dnevno obdobje priznavanja uporabljati za potrdila o cepljenju, ki potrjujejo zaključeno primarno serijo cepljenja, in sicer ne glede na to, ali gre za primarno serijo z enkratnim odmerkom ali dvema odmerkoma ali, v skladu s strategijo cepljenja države članice cepljenja, za primarno serijo s prejemom enega odmerka cepiva z dvema odmerkoma po predhodni okužbi s SARS-CoV-2. Poleg tega za potrdila o prejemu poživitvenih odmerkov ali dodatnih odmerkov, namenjenih boljši zaščiti posameznikov, pri katerih po zaključku primarne serije cepljenja ni bil dosežen zadostni imunski odziv, ne bi smelo biti določeno obdobje priznavanja. Zato bi bilo treba sklice na poživitvene odmerke v tej uredbi razumeti tako, da zajemajo tudi take dodatne odmerke.
                  
               
                     (5)
                  
                  
                     Da bi se lahko v vseh primerih razlikovalo med potrdili, izdanimi na podlagi zaključene primarne serije cepljenja, in potrdili, izdanimi na podlagi prejema poživitvenega odmerka, bi bilo treba prilagoditi enotna pravila za izpolnjevanje potrdil o cepljenju iz člena 3(1), točka (a), Uredbe (EU) 2021/953.
                  
               
                     (6)
                  
                  
                     Države članice bi morale ponovno izdati potrdila, ki upoštevajo drugačna pravila glede kodiranja poživitvenih odmerkov, da se zanje ne bi uporabljalo standardno 270-dnevno obdobje priznavanja.
                  
               
                     (7)
                  
                  
                     Izvedbeni sklep (EU) 2021/1073 bi bilo zato treba ustrezno spremeniti.
                  
               
                     (8)
                  
                  
                     V skladu s členom 42(1) Uredbe (EU) 2018/1725 Evropskega parlamenta in Sveta (5) je bilo opravljeno posvetovanje z Evropskim nadzornikom za varstvo podatkov, ki je svoje uradne pripombe podal 14. decembra 2021.
                  
               
                     (9)
                  
                  
                     Zaradi potrebe po hitrem izvajanju spremenjenih tehničnih specifikacij za digitalno COVID potrdilo EU bi moral ta sklep začeti veljati na tretji dan po objavi v Uradnem listu Evropske unije.
                  
               
                     (10)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 14 Uredbe (EU) 2021/953 –
                  
               SPREJELA NASLEDNJI SKLEP:
         
            Člen 1
            Priloga II k Izvedbenemu sklepu (EU) 2021/1073 se spremeni v skladu s Prilogo k temu sklepu.
         
         
            Člen 2
            Ta sklep začne veljati na tretji dan po objavi v Uradnem listu Evropske unije.
         
         
            V Bruslju, 21. decembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 211, 15.6.2021, str. 1.
         
            (2)  Izvedbeni sklep Komisije (EU) 2021/1073 z dne 28. junija 2021 o določitvi tehničnih specifikacij in pravil za izvajanje okvira zaupanja za digitalno COVID potrdilo EU, uvedeno z Uredbo (EU) 2021/953 Evropskega parlamenta in Sveta (UL L 230, 30.6.2021, str. 32).
         
            (3)  Izvedbeni sklep Komisije (EU) 2021/2014 z dne 17. novembra 2021 o spremembi Izvedbenega sklepa (EU) 2021/1073 o določitvi tehničnih specifikacij in pravil za izvajanje okvira zaupanja za digitalno COVID potrdilo EU, uvedeno z Uredbo (EU) 2021/953 Evropskega parlamenta in Sveta (UL L 410, 18.11.2021, str. 180).
         
            (4)  Delegirana uredba Komisije (EU) 2021/2288 z dne 21. decembra 2021 o spremembi Priloge k Uredbi (EU) 2021/953 Evropskega parlamenta in Sveta, kar zadeva obdobje priznavanja potrdil o cepljenju, izdanih v obliki digitalnega COVID potrdila EU, ki potrjujejo zaključeno primarno serijo cepljenja (glej stran 459 tega Uradnega lista).
         
            (5)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
      
      
         
            PRILOGA
            Oddelek 5(2) Priloge II k Izvedbenemu sklepu (EU) 2021/1073 se nadomesti z naslednjim:
            
               „5.2.   Poživitveni odmerki
               
               Kadar oseba prejme odmerke po primarni seriji cepljenja, se taki poživitveni odmerki navedejo v ustreznih potrdilih, kot sledi:
               
                           —
                        
                        
                           2/1 označuje dajanje poživitvenega odmerka po primarni seriji cepljenja z enkratnim odmerkom ali dajanje poživitvenega odmerka po zaključku primarne serije, ki jo sestavlja en odmerek cepiva z dvema odmerkoma, ki ga je prejela oseba, ki je prebolela okužbo, v skladu s protokolom cepljenja, ki ga uporablja država članica. Nato se odmerki (X), dani po prvem poživitvenem odmerku, označijo z (2+X)/(1) > 1 (na primer 3/1),
                        
                     
                           —
                        
                        
                           3/3 označuje dajanje poživitvenega odmerka po primarni seriji cepljenja z dvema odmerkoma. Nato se odmerki (X), dani po prvem poživitvenem odmerku, označijo s (3+X)/(3+X) = 1 (na primer 4/4).
                        
                     Države članice uvedejo pravila kodiranja iz tega oddelka do 1. februarja 2022.
               Države članice samodejno ali na zahtevo zadevnih oseb ponovno izdajo potrdila, v katerih je dajanje poživitvenega odmerka po primarni seriji cepljenja z enkratnim odmerkom kodirano tako, da ga ni mogoče razlikovati od zaključka primarne serije cepljenja.
               V tej prilogi bi bilo treba sklice na ‚poživitvene odmerke‘ razumeti tako, da zajemajo tudi dodatne odmerke za boljšo zaščito posameznikov, ki po zaključeni standardni primarni seriji cepljenja nimajo ustreznega imunskega odziva. Znotraj pravnega okvira, vzpostavljenega z Uredbo (EU) 2021/953, lahko države članice sprejmejo ukrepe za obravnavanje položaja ranljivih skupin, ki lahko prednostno prejmejo dodatne odmerke Če se na primer država članica odloči, da bo dodatne odmerke dajala samo določenim podskupinam prebivalstva, se lahko v skladu s členom 5(1) Uredbe (EU) 2021/953 odloči, da bo potrdila o cepljenju, v katerih je navedeno dajanje takih dodatnih odmerkov, izdala samo na zahtevo in ne avtomatično. Če se taki ukrepi sprejmejo, države članice o tem ustrezno obvestijo zadevne osebe, tudi o tem, da lahko še naprej uporabljajo potrdilo, ki so ga prejele po zaključku standardne serije primarnega cepljenja.“.